Aanlyn aansoeke vir Gautengse skole uitgestel‘n Skermskoot van die Gautengse onderwysdepartement se aanlynregistrasiestelsel. Foto: Esté Meyer Jansen/Maroela Media. Die Gautengse departement van onderwys het Vrydag op die nipper ingestem om die gr.1 en gr.8 aanlynregistrasies vir 2020 uit te stel ná ŉ dringende versoek om dié toelatingstelsel te hersien. Dit kom nadat AfriForum en die Skoleondersteuningsentrum hul kommer uitgespreek het oor gebreke in die aanlyn registrasieplatform. Die departement se regsverteenwoordigers het in ŉ brief aan die organisasies se regsverteenwoordiger bevestig dat daar vroeër vandag ŉ vergadering plaasgevind het tussen die departement se senior bestuur en verteenwoordigers van die Federasie van Beheerliggame van Suid-Afrikaanse Skole (Fedsas). Hoewel die brief nie enige besonderhede gee oor die aard van die besprekings by die vergadering nie, word dit wel bevestig dat die departement ingestem het om die datum van die aanlyn aansoeke met ŉ week, tot 20 Mei, te verleng. Die departement onderneem ook in die brief om teen 14 Mei volledig op AfriForum en SOS se skrywe te reageer. Maroela Media het vroeër berig AfriForum en die SOS het Maandag ŉ dringende prokureursbrief aan die Gautengse departement van onderwys gestuur waarin die twee organisasies beswaar maak teen gebreke in die provinsie se aanlyn skoleregistrasieplatform. Beide organisasies is bekommerd oor die wyse waarop die platform opgestel is. Volgens die departement en ŉ proeflopiestelsel maak dit glad nie voorsiening daarvoor dat ouers self kan besluit watter skool hul eerste keuse vir hul kinders in gr.1 of gr. 8 in 2020 is nie. Die skool wat geografies die naaste aan die ouers se woonadres geleë is, word ongeag die skool se taal van onderrig, vakaanbod of selfs koshuisopsies as die primêre keuse aangebied. Verder voel albei organisasies sterk daaroor dat leerders wat vanjaar reeds vir gr. R by ŉ laerskool in Gauteng geregistreer is, voorkeur moet geniet vir gr.1-plasing by die betrokke skool in 2020. Melanie Buys, hoof van ontwikkeling aan die SOS, het vanmiddag gesê die organisasies waardeer die ruimte vir konsultasie wat geskep word deur die uitstel van die toelatingsproses. “Ons hoop dat die nodige wysigings aan die stelsel aangebring sal word om ouers en leerders se grondwetlike reg op keuse van skool en taal van onderrig te bevestig,” sê Buys. Carien Bloem, AfriForum se projekkoördineerder vir onderwys, het ook die uitstel verwelkom. “AfriForum beskou hierdie nuus as ’n reuseoorwinning. Ons verwelkom ook die onderwysdepartement se besluit om die proses uit te stel en probleme met die stelsel reg te maak,” sê Bloem. Die organisasies meen die departement se besluit om die aansoekdatum uit te stel, is ŉ bewys daarvan dat hy self wesenlike probleme raaksien met betrekking tot die toelatingsproses. “Benewens vele tegniese probleme, bestaan daar beginselprobleme ook,” sê Buys. “Die stelsel in sy huidige formaat ontneem ouers van die reg om ŉ keuse uit te oefen oor waar hul kind skoolgaan. Onderrigtaal van keuse word boonop geensins in berekening gebring nie.” Maroela Media is bewus van enkele skole wat Vrydagmiddag reeds ŉ kennisgewing aan ouers uitgestuur het om hulle van die jongste verwikkelinge te verwittig.